A Bizottság határozata
(2003. augusztus 4.)
a 93/25/EGK tanácsi irányelvnek a juh- és kecskeállományra és a juh- és kecsketenyésztésre vonatkozó statisztikai felmérések tekintetében történő alkalmazására vonatkozó részletes szabályok megállapításáról
(az értesítés a C(2003) 2801. számú dokumentummal történt)
(2003/597/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/77/EK irányelvvel módosított [1], a juh- és kecskeállományra vonatkozó statisztikai felmérésekről szóló, 1993. június 1-jei 93/25/EGK tanácsi irányelvre [2], és különösen annak 1. cikke (4) bekezdésére, 2. cikke (2) bekezdésére, 3. cikke (2) és (3) bekezdésére, 7. cikkére, 10. cikke (1) és (2) bekezdésére, valamint 13. cikke (3) bekezdésére,
mivel:
(1) A 93/25/EGK tanácsi irányelvnek a juh- és kecskeállományra és a juh- és kecsketenyésztésre vonatkozó statisztikai felmérések tekintetében történő alkalmazására vonatkozó szabályok megállapításáról szóló 94/434/EK bizottsági határozatot [3] több ízben lényegesen módosították [4]. Az egyértelműség és ésszerűség érdekében a hivatkozott határozatot egységes szerkezetbe kell foglalni.
(2) A 93/25/EGK irányelvben előírt felmérések végrehajtásához pontos meghatározásokra van szükség. Ez először is a felmérések körébe eső mezőgazdasági üzemek meghatározását igényli. Pontosan meg kell határozni azokat az egyedi kategóriákat is, amelyekre a felmérések eredményeit fel kell bontani, és meg kell határozni az állományok méretosztályait és a régiókat, amelyek szerint a tagállamok rendszeres időközönként összeállítják a felmérések eredményeit. A vágási statisztikák összeállításához szükséges a hasított súly egységes meghatározása.
(3) A 93/25/EGK irányelvnek megfelelően a tagállamok, saját kérésükre, felhatalmazást kaphatnak arra, hogy a juh- és kecskeállományra vonatkozó statisztikai felmérések helyett adminisztratív forrásokat vegyenek igénybe, valamint az állományokra előírt méretosztályok szerinti bontást alkalmazzák a páros számú évek végleges eredményeinél.
(4) A tagállamok kérelmezték az előzőekben említett különféle felhatalmazásokat.
(5) E határozat összhangban áll az Agrárstatisztikai Állandó Bizottság véleményével.
ELFOGADTA EZT A HATÁROZATOT:
1. cikk
(1) A 93/25/EGK irányelv 2. cikkének (2) bekezdése alkalmazásában a "mezőgazdasági üzem" olyan műszakilag-gazdaságilag önálló egység, amely egységes irányítás alatt áll, és mezőgazdasági termékeket állít elő.
(2) A 93/25/EGK irányelv 1. cikkének (1) bekezdésében említett felmérés kiterjed:
a) azon mezőgazdasági üzemekre, ahol a mezőgazdasági hasznosítású terület 1 hektár vagy annál nagyobb;
b) azon mezőgazdasági üzemekre, ahol a mezőgazdasági hasznosítású terület 1 hektárnál kisebb, ha bizonyos hányadot eladásra termelnek, illetve ha termelési egységük teljesítménye bizonyos természetes küszöbértékeket meghalad.
(3) Azok a tagállamok, amelyek eltérő felmérési küszöböt akarnak alkalmazni, kötelesek ezt a küszöbértéket úgy meghatározni, hogy ezzel csak azokat a legkisebb mezőgazdasági üzemeket zárják ki, amelyek az adott tagállam - a 85/377/EGK [5] határozat szerint meghatározott - teljes standard fedezeti hozzájárulásának legfeljebb 1 %-át adják.
2. cikk
A 93/25/EGK irányelv 3. cikke (1) és 13. cikke (2) bekezdéseiben említett juh- és kecske-kategóriák meghatározását az I. melléklet tartalmazza.
3. cikk
A 93/25/EGK irányelv 7. cikke (1) bekezdésében említett területi felosztást a II. melléklet tartalmazza.
4. cikk
A 93/25/EGK irányelv 10. cikkének (1) bekezdésében előírt méretosztályok szerinti bontást a III. melléklet tartalmazza.
5. cikk
A 93/25/EGK irányelv 13. cikke (1) bekezdésében említett hasított súly meghatározását a IV. melléklet tartalmazza.
6. cikk
(1) A 93/25/EGK irányelv 1. cikke (3) bekezdése alapján az V. melléklet a) pontjában felsorolt tagállamok felhatalmazást kapnak arra, hogy a statisztikai felmérések helyett adminisztratív forrásokat használjanak.
(2) A 93/25/EGK irányelv 10. cikke (2) bekezdése alapján az V. melléklet b) pontjában felsorolt tagállamok felhatalmazást kapnak arra, hogy az állomány méretosztályok szerinti bontását a páros évek végleges eredményeire alkalmazzák.
7. cikk
A 94/434/EK határozat hatályát veszti.
A hatályon kívül helyezett határozatra való utalásokat az e határozatra való utalásoknak kell tekinteni és azokat a VII. melléklet megfelelési táblázata szerint kell értelmezni.
8. cikk
Ennek a határozatnak a tagállamok a címzettjei.
Kelt Brüsszelben, 2003. augusztus 30-án.